IэнатIэхэм пэрыхьэжын и пэ
КъБР-м ЦIыхухэр лэжьапIэкIэ къызэгъэпэщынымкIэ и къэрал комитетым и пресс-IуэхущIапIэм къызэритымкIэ, сабий ягъуэту, ахэр япIу илъэсищкIэ щыса бзылъхугъэ 54-м Iэмал яIэ хъуащ я IэщIагъэм хагъахъуэу лэжьыгъэ IэнатIэхэм пэрыувэжыну.
Комитетым IэщIагъэхэм хуегъэджэ- жынымкIэ и къудамэм и унафэщI Гъудэ ФатIимэ жиIащ апхуэдэ Iуэху бгъэдыхьэкIэм и лъабжьэр Урысей Федерацэм и Президентым «УФ-м демографие политикэ щегъэкIуэкIыным теухуауэ» къыдигъэкIа Унафэм зэрыщыгъэтIылъар.
А дэфтэрым ипкъ иткIэ, сабийм и ныбжьыр илъэси 3 хъуху зыпIу абы бгъэдэса анэм хуитыныгъи Iэмали иIэн хуейщ бгъэдэлъ Iэзагъэм хигъэхъуэжу, зыпэрыта IэнатIэм пэрыувэжыну е нэгъуэщI IэщIагъэ зригъэгъуэтыну. ФатIимэ зэрыжиIэмкIэ, егъэджэныгъэхэр йокIуэкI «Компьютер техникэм и IэщIагъэлI», «Секретарь-референт», «Бухгалтер къэпщытэныгъэ», «1С: Предприятэ», «Медсестра», «Педиатр», «Косметолог» IэщIагъэхэмкIэ, нэгъуэщIхэмкIэ. Апхуэдэ Iуэху бгъэдыхьэкIэм и фIыгъэкIэ, декрет щыса бзылъхугъэхэм щыгъуазэ зыхуащIыжыф я IэщIагъэм епха щIэныпхъэхэм, ахэр зэрымылэжьа илъэсищым къриубыдэу IэнатIэм къыхыхьа зэхъуэкIыныгъэщIэхэм.
Лэжьыгъэ IэнатIэм пэрыхьэжын и пэ къихуэу зи гугъу тщIа щIыкIэм тету зи щIэныгъэм хэзыгъэхъуа бзылъхугъэхэм ящыщщ ПотребкооперацэмкIэ Белгород университетым и къудамэу Налшык щыIэм и библиотекарь Хьэнфэн Марьянэ. ХъыбарегъащIэ IэнатIэхэм я фIыгъэкIэ, апхуэдэ Iэмал щыIэу къэзыщIа бзылъхугъэм Налшык цIыхухэр лэжьыгъэкIэ къызэгъэпэщынымкIэ и центрым къыщиухащ «Компьютер техникэм и IэщIагъэлI» курсыр икIи а унэтIыныгъэмкIэ щIэныгъэщIэхэр бгъэдэлъу и IэнатIэм пэрыувэжащ. Апхуэдэ Iуэху бгъэдыхьэкIэр сэбэп къыхуэхъуащ Налшык дэт клиникэ сымаджэщ №2-м и медсестра Мудрэн Iэминати. Декрет нэужьым абы и IэщIагъэм щыхигъэхъуащ «Хирургием и медсестра» курсхэм.
Къардэн Тамбий.
